**Milutin Cihlar Nehajev, Bijeg (Povijest jednog našeg čovjeka) – materijali za esej**

TEMA: tragična sudbina propaloga intelektualca Đure Andrijaševića (propadanje intelektualca u

malograđanskoj sredini).

MJESTO I VRIJEME RADNJE: Senj (većina radnje), Zdenci (radnja vezana uz Đurin posjet Toši) i

Zagreb (radnja vezana uz obitelj Hrabarovih); početak 20. stoljeća.

U vlaku (1. poglavlje – sveznajući pripovjedač)

Radnja romana počinje putovanjem Đure Andrijaševića iz Beča u Slavoniju nakon položena

doktorskoga ispita (današnjega diplomskog). Đuro je u ozbiljnoj vezi sa Zagrepčankom Verom Hrabar

iako nisu formalno zaručeni.

Zbog nepovoljne materijalne situacije (umro je njegov stric Tomo koji ga je novčano pomagao, a nije

ostavio očekivano nasljedstvo), Đuro treba Veri i Verinoj obitelji priopćiti da se zbog novih okolnosti

vjenčanje odgađa jer on mora potražiti službu kako bi položio profesorski ispit (današnji državni ispit).

Đuro odgađa taj susret te umjesto da ode u Zagreb, odlazi u goste Toši, prijatelju iz gimnazijskih dana.

Dok putuje vlakom, on se prisjeća svojega djetinjstva i mladosti:

Retrospekcija: Đurini roditelji živjeli su u Rijeci. Njegov otac, pomorski kapetan Bartol Andrijašević,

umro je kad je Đuro imao osam godina, a o njemu se brinula majka uz financijsku potporu strica

Tome. Đuro se u gimnaziji isticao svojom darovitošću, glazbenim talentom i književnim radovima

koje je počeo objavljivati u Vijencu. Svi su od njega mnogo očekivali. Međutim, osjetljiva i religiozna

dječaka, koji je žene doživljavao ili kao idealizirane djevojke vrijedne ljubavi ili kao majke,

opteretila je spoznaja o ljudskoj spolnosti, koju je doživljavao ponižavajućom zazirući od nje.

Kao osamnaestogodišnjak doživio je ljetnu romansu sa Zorom Marak, djevojkom koja je s obitelji

ljetovala u stričevoj kući u Kraljevici. Nakon što je proveo noć s njom, Đuri se ta ljubav smučila te

je jednim pismom prekinuo vezu sa Zorom koja je bila preponosna da mu se nakon toga više javi.

Upisavši studij u Beču, dvije je godine potratio ne mogavši se sabrati nakon krize u koju je zapao

opterećen grijehom tjelesne ljubavi. Mudrim savjetima pomogao mu je Toša, prijatelj iz gimnazijskih

dana, te je Đuro promijenio sredinu: preselio se iz Beča u Zagreb. Tu je, družeći se s ljubiteljima

glazbe, upoznao obitelj Hrabarovih i zaljubio se u Veru s kojom ga je povezala ljubav prema glazbi

i književnosti.

Zdenci (2. poglavlje – pisano u obliku dnevnika)

U Zdencima, kod svojega prijatelja, seoskoga učitelja Toše, u krugu njegove male obitelji Đuro se

ugodno osjeća, ali ga opterećuju brige zbog neizvjesne budućnosti. Dane provodi razgovarajući o

aktualnoj situaciji i čitajući novine. Tako je jednoga dana pročitao članak iz kojega je saznao da je Zora

Marakova postala učiteljica. Nakon nekog vremena Đuro dobiva pismo od Verine majke u kojem ga

ona poziva u Zagreb na važan razgovor.

Zagreb. Rijeka (3. poglavlje – sveznajući pripovjedač)

Doputovavši napokon u Zagreb, u neugodnu razgovoru s Verinim roditeljima, pristao je na zabranu

dopisivanja dok ne položi zadnje ispite, čime bi potvrdio svoju ozbiljnu namjeru prema Veri. Đuro je

nevoljko pristao na taj uvjet, shvativši da ga oni zapravo žele udaljiti od Vere koja ga je i dalje voljela i

čekala te nije bila zainteresirana ni za izlaske ni za upoznavanje drugih potencijalnih ženika. O svemu

ovome Đuro razmišlja dok sjedi u hotelskoj gostionici: stalno u svijesti rekonstruira dijelove razgovora

s Hrabarovima i analizira ih, a jedino što želi jest pobjeći od te situacije. Te se večeri opio, a ujutro je

otputovao majci u Rijeku. Đuro je proboravio kod majke dva mjeseca, a onda je dobio obavijest da je

namješten za suplenta (pripravnika) u Senju.

Senj (4. poglavlje – dnevnik; 5. – 11. poglavlje: sveznajući pripovjedač) )

Dobivši nastavničko mjesto u senjskoj gimnaziji, Đuro je isprva nalazio zadovoljstvo u poslu, ali vrlo

brzo počela ga je mučiti materijalna oskudica: svojim prihodima nije mogao pokriti životne troškove.

Osim toga, senjska malograđanska sredina nije pružala mnogo društvenih sadržaja pa je Đuro vrijeme

uglavnom provodio u gostionici. Postupno je gubio volju za radom i učenjem, a opterećivali su ga i

odnosi s kolegama: ravnatelj se nije slagao s njegovim načinom predavanja, a kolega Maričić zamjerao

mu je to što se jedini suprotstavio kad je za jednoga učenika tražio prestrogu kaznu. Zbližio se jedino

s Lukačevskim koji mu je dao nekoliko savjeta za snalaženje u praktičnom životu. Ipak, Đuro se od

Lukačevskoga udaljio jer ga je odbijao njegov cinizam i fatalizam. Počeo se družiti s dobroćudnim

kolegama Rajčićem i Gračarom, ali ga je od njih odbijao ponižavajući način njihova obiteljskoga života

(dugovi, oskudica, svađe sa ženama oko novaca za gostionicu i sl.) koji ih je lišio svakoga dostojanstva.

Nije se mogao pomiriti s tim da bi njegov budući život s Verom tako izgledao.

Jednoga je dana primio brzojav od Vere u kojem ga ona moli da hitno dođe u Zagreb. Đuro nije

nigdje mogao posuditi novaca za put, a ni na majčinu pomoć nije mogao računati jer je ona poklonila

svoju imovinu samostanu u zamjenu za doživotnu skrb. Pismom je zamolio Tošu da umjesto njega

ode u Zagreb razgovarati s Verom i predati joj pismo koje mu se vratilo neotvoreno jer ga je vjerojatno

primila Verina majka i potom mu ga poslala neotvorena. Toša, međutim, nije mogao odmah otići, a

kada je napokon došao u Zagreb, Hrabarove nije zatekao u kući pa nije ni mogao predati pismo. Usput

je saznao da su otputovali u Štajersku jer se Vera razboljela.

U međuvremenu je Tošo ljetne praznike provodio u Senju jer nije imao novaca da negdje otputuje.

Družio se ponajviše s učiteljicom Darinkom, koju je bio upoznao kod Rajčića te je pristao sudjelovati

kao redatelj neke đačke predstave u jednom njezinu projektu. Međutim, ta je nevina đačka zabava

bila povezana sa slobodoumljem i liberalnim svjetonazorom koji nije bio po volji malograđanskom

senjskom društvu te se iz svega izrodila afera praćena novinskim polemikama. Kao odgovor na tu

tragikomičnu situaciju Đuro je napisao komediju Rat u Ždrenju, ali kako je shvatio da u djelu piše o sebi,

ostavio ga je nedovršena u ladici. U to je vrijeme primio i Tošino pismo: nakon toga izišao je iz stana i

gledao more, a u njemu se javila misao o samoubojstvu.

Na misi povodom početka nove školske godine gimnazijski je vjeroučitelj u propovijedi izravno

napao Andrijaševića koji je cijelu aferu držao prenapuhanom i smiješnom te se nije kanio braniti.

Međutim, nakon razgovora s ravnateljem i članka u novinama zbog kojega je ponovno prozvan, Đuro

je dopisao četvrti čin svojoj komediji i nazvao ju Revolucija u Ždrenju.

Đurina je komedija postavljena u Zagrebu, ali popratile su je loše kritike. Zbog otvorenih aluzija na

senjske prilike i ljude stekao je još više neprijatelja, a stari su ga znanci izbjegavali. Podržavale su ga

jedino Darinka i njezina štićenica Minka, djevojka iz ugledne i bogate obitelji, koja se očito zanimala

za Đuru, a on to nije primjećivao.

Đuro se sve više družio s pridošlicama – svojim kolegom Jaganom, koji je u Senj premješten po

kazni zbog opijanja i zanemarivanja dužnosti i upraviteljem gradske glazbe Miloševićem. Badnjak je

Đuro proveo kod Minkine obitelji, a kasnije se u krčmi sukobio s Lukačevskim jer je ovaj govorio kako

će se Đuro na kraju vjenčati s Minkom. Đuro je udario Lukačevskoga, a nakon toga se onesvijestio.

Na Jaganov nagovor Đuro je izazvao Lukačevskoga na dvoboj, ali sukob je ipak uspio smiriti

ravnatelj gimnazije: pozvao je obojicu na razgovor i pred svjedocima ih prozvao zbog incidenta i

nagovorio da se pomire. Đuro je na to nevoljko pristao, a da bi ušutkali glasine, morali su svi skupa

prošetati senjskim trgom kako bi ih ljudi vidjeli.

Kad je Darinka u Minkino ime zahvalila Đuri što je obranio njezinu čast te mu otvoreno rekla da ga

Minka očekuje kao prosca, Đuro je bezuvjetno odbio tu mogućnost žaleći što je Minku doveo u zabludu.

Uskoro ga je Verin otac pismom obavijestio da su glasovi o njegovu ponašanju (sukob i mogući dvoboj).

zbog djevojke) stigli i do Zagreba te da se Vera više ne osjeća obveznom prema njemu. U novinama

je poslije nekog vremena pročitao obavijest o Verinoj udaji. Đuro potom kao da odustaje od života

i prepušta se zaboravu. Sve se bjesomučnije opija po zabačenim gostionicama, ne mareći više ni za

kakve obzire, sluteći skoru smrt. Zbog nedoličnoga ponašanja u školi dobiva ukor, a s početkom nove školske godine ostaje i bez posla jer nije u roku položio profesorski ispit.

**Senj (12. poglavlje – pismo Toši) )**

Ostavši i bez Miloševića i Jagana, Đuro ostaje potpuno sam i prepušta se beznađu: potpuno ga

zaokuplja misao o samoubojstvu. Odlazi u gostionicu i piše pismo prijatelju Toši u kojem se od njega zapravo oprašta. U pismu analizira uzroke svoje propasti, odnosno razmišlja o svemu onom što ga je dovelo do situacije u kojoj se trenutno nalazi. Završavajući pismo, Đuro navodi da ga more zove. (Tošo je došao pokopati prijatelja, ali Đurino tijelo more je odnijelo u strani kraj.

KOMPOZICIJA: roman je podijeljen u 12 poglavlja: dva su poglavlja oblikovana kao Đurini

dnevnički zapisi, a u pripovijedanje su mjestimično umetnuta i pisma (Đurina pisma Toši, Tošin

odgovor, pismo Verina oca). Roman se sadržajno može podijeliti na tri dijela:

 1. dio: Đurin put iz Beča u Zdence po završetku studija gdje je umetnuta retrospekcija o

djetinjstvu i mladosti. Radnja u vremenu pripovijedanja traje oko dva dana, koliko i putovanje.

 2. dio: boravak u Zdencima, Zagrebu (dogovor s Verinim roditeljima) i Rijeci. Ta radnja traje

nekoliko mjeseci i prethodi Đurinu dolasku na službu u Senj.

 3. dio: boravak u Senju: prati se Đurin život u Senju i propadanje u malograđanskoj sredini do

Đurine smrti. Ta radnja traje oko dvije godine.

PRIPOVJEDAČ pripovijeda iz trećega lica, naglašavajući Đurinu perspektivu. Autorsko se pripovijedanje na mnogim mjestima prekida Đurinim unutarnjim monolozima i pripovijedanjem (i razmišljanjem) iz prvoga lica: takvi su dijelovi njegovi dnevnički zapisi i pisma.

STILSKA OBILJEŽJA: Tema je realistička, ali je obrađena modernističkim stilom. Naglasak je na

psihološkoj analizi glavnoga lika i njegovim unutarnjim monolozima.

 Kronologija romana prekida se u prvom dijelu velikom retrospekcijom, a u nastavku su

pripovijedanja također česti vremenski skokovi: pripovijedanje odlazi u budućnost pa se

retrospekcijom tumače prošli događaji ili se daju različiti pogledi na iste događaje (primjerice

Đurin i Verin pogled na njihovo upoznavanje, druženje i zaljubljivanje).

 Kronološko izlaganje fabule raspada se na fragmente: u romanu Bijeg nastavlja se proces

defabularizacije hrvatske moderne proze.

KNJIŽEVNA VRSTA: roman lika.

**Podsjetnik za esej**

**LIKOVI**

 Đuro Andrijašević središnji je lik romana: on je senzibilni intelektualac, profesor i afirmirani književnik.

Iako je već u djetinjstvu mnogo obećavao jer se isticao svojim sposobnostima i nadarenošću, on

tragično završava u sukobu sa sredinom, ali i sa samim sobom. Glavni se sukobi događaju unutar lika,

u njegovoj unutarnoj slojevitosti: pasivnost, preosjetljivost, introvertiranost, psihička nestabilnost i

nesposobnost za socijalizaciju spriječile su ga u ostvarivanju životnih ciljeva.

Prvo životno razočarenje – neslavno završena mladenačka ljubavna epizoda sa Zorom – opteretilo

ga je grižnjom savjesti jer je pokleknuo pred nagonom od kojega je zazirao. Pod dojmom neugodnih

uspomena potratio je dvije godine studiranja u Beču gdje se namjerno ponižavao odajući se

raskalašenom životu. Jedva se uspio pribrati uz Tošinu pomoć i nastaviti studij u Zagrebu.

Drugo životno razočaranje uslijedilo je nakon smrti strica Tome, koja ga je ostavila u nesređenim

financijskim prilikama. Đuro se oduvijek oslanjao na druge, očekujući pomoć i podršku (od strica,

majke), a sam nije našao snage da u oskudici položi profesorski ispit i izgradi budućnost za sebe i Veru.

U ključnim situacijama koje određuju njegovu sudbinu Đuro nema snage preuzeti inicijativu, već

ju pasivno prepušta drugima. Primjerice, u razgovoru s Hrabarovima bespogovorno pristaje na

uvjet da se neće dopisivati s Verom dok ne položi ispit i dok se financijski ne osamostali. Kasnije

se uzalud preispitivao misleći da je mogao drukčije postupiti. Taj model ponašanja pratio ga je i

u Senju: na Darinkin nagovor prihvatio se režiranja đačke predstave do koje mu nije bilo osobito

stalo, a koja mu je donijela velike neprilike.

Njegova intelektualna superiornost u malograđanskoj sredini samo mu smeta, odnosno ona ga

obilježava. Đuro se ne snalazi u praktičnom životu: na svaki problem reagira još većim povlačenjem

u sebe, a umjesto djelovanja, sklon je sanjarenju. Nakon nekog vremena počinje zanemarivati svoje

dužnosti, ne uči, druži se s propalim ljudima, besperspektivnim očajnicima i pijancima (Jaganom i

Miloševićem) koji su i sami odustali od života. Na kraju, našavši se u bezizlaznoj situaciji (bez stana,

novaca, gladan i osamljen), odlučuje se za samoubojstvo.

Svijet romana promatra se iznutra, kroz optiku glavnoga lika, a ostali likovi osvjetljavaju pojedine

aspekte njegove ličnosti.

 Toša je Đurin vjeran prijatelj iz gimnazijskih dana koji mu često pruža utočište i posreduje pri

rješavanju Đurinih problema. Za razliku od Đure, Tošo se uspješno nosi sa životnim problemima.

Primjerice, kad mu otac zbog neodobrene ženidbe s Ankom uskrati financijsku pomoć, Toša se

zaposli kao učitelj u Zdencima i skromno živeći sa svojom obitelji, dočeka pomirenje s ocem.

Đurinu i Tošinu prijateljstvu ne mogu nauditi ni različiti pogledi na književnost: Toša se zalaže za

didaktičku ulogu književnosti, za razliku od Đure, koji zastupa modernističku, estetsku koncepciju.

Upravo Toši Đuro piše oproštajno pismo prije samoubojstva.

Senjska sredina

 U senjskoj gimnaziji Đuro upoznaje kolege Lukačevskoga, Rajčića, Gračara koji predstavljaju

različite mogućnosti Đurine budućnosti.

Lukačevski je cinik i fatalist, posve pomiren sa životom u malograđanskoj sredini. Izbjegava

sukobe i pristaje na kompromise da bi sačuvao svoj mir i rijetke povlastice (druženje s uglednijim

Senjanima, godišnje putovanje u Beč). Đuro se udaljio od njega jer ga je plašio strašan mir kojim

je taj čovjek govorio o propadanju svih ljudi što se posvete profesorskom staležu i dođu u provinciju.

Za razliku od Lukačevskoga, Đuro nije želio svjesno odustati od svojih ideala i načela. Lukačevski

je Đuri davao praktične savjete, ali Đuro ih uglavnom nije slijedio. Smatrao je Lukačevskoga

kukavicom i licemjerom, a na kraju ga je i prezirao. Tome je pridonijelo otkriće da je učiteljica

Darinka odbila prošnju Lukačevskoga koji je Đuri povjerio da je neženja po vlastitu izboru. Đuro

je zapravo mrzio mogućnost da bi jednom mogao postati poput Lukačevskog. Radije se družio s

propalicama u kojima je nalazio više dosljednosti i iskrenosti.

Profesori Rajčić i Gračar oženjeni su ljudi kojima obitelj predstavlja teret jer ju svojim primanjima

ne mogu uzdržavati pa su u stalnim dugovima. Srdačni su i dobronamjerni ljudi, ali u bitci sa

svakodnevnim životnim problemima izgubili su dostojanstvo. Đuro je bio prisiljen svjedočiti

Rajčićevim svađama sa ženom oko novca za gostionicu i Gračarovim ponižavajućim životnim

uvjetima. Obojica predstavljaju jadnu Đurinu budućnost u kojoj ga očekuje stalna borba s

oskudicom uz obitelj koja bi mu predstavljala teret. Đuro zazire od takve budućnosti te na kraju

bira destruktivni Jaganov put.

Zlobni kolege Maričić i Žuvić te umirovljeni učitelj Tramovac spletkare u ime svojih sitnih

interesa. Oni predstavljaju malograđansku sredinu u koju se Đuro ne može uklopiti, ali ne nalazi

ni snage da joj se aktivno suprotstavi, već svoju snagu gubi u nepotrebnim sukobima.

**Pojmovi i simboli**

Bijeg – simbolika naziva romana

Bijeg simbolizira pasivan odnos prema životu glavnoga lika Đure Andrijaševića: bijeg od obveza,

problema te na kraju i bijeg od života, odnosno samoubojstvo. (...) Valja pobjeći dokraja – uteći iz

toga života gadnoga, sramotnoga. Vidiš: čini mi se da sam ja uvijek bježao od života i od ljudi. Nikad se nisam opro – uvijek sam se maknuo na stranu. A kad sam došao u dodir s ovim životom naših ljudi, životom u bijedi i sitnim prilikama, bježao sam od njih. Bježao sam i od sebe, ne hoteći vidjeti kako propadam; opijajući se, samo čekajući konac. (Iz Đurina oproštajnoga pisma upućena Toši)

**Likovi intelektualaca koji propadaju u malograđanskoj sredini (usporedba)**

 Najmanje sličan Đuri Andrijaševiću jest prijan Lovro (August Šenoa, Prijan Lovro) koji se do

posljednjega trenutka borio protiv sudbine pristajući na razne kompromise (pa i na brak iz

računa), ali je na kraju pokleknuo pred nemilosrdnim životnim okolnostima.

 Najviše sličnosti Đuro Andrijašević ima s Đurom Martićem (Janko Leskovar, Misao na vječnost)

jer je njihov slom uvjetovan psihologijom lika. Iako u oblikovanju lika Đure Andrijaševića

nije zanemarena ni socijalna motivacija, ona nije presudna. Ostaje dojam da je Đuro bio

predodređen za propast, baš poput likova leskovaraca u hrvatskoj modernističkoj prozi.

**Aktualizacija**

 sukob pojedinca i sredine (intelektualca i malograđanskoga mentaliteta)  uloga književnosti

 problem osobne odgovornosti (prema sebi, svojem životu, obvezama i sl.)  gubljenje

identiteta u ovisnosti (alkoholizmu)  pasivni pojedinac  problem samoubojstva